7-10 साल के लिए धीरे-धीरे बढ़ाएं इक्विटी निवेश, लिक्विड फंड को इक्विटी फंड में बदलना अभी बेहतर रणनीति
Equity Investment And Liquid Fund Strategy To Make Informed Investment Decisions. बाजार की गिरावट एक मौका है। इसे जाया न होने दें। याद रखें कि दुनियाभर में रिकॉर्ड महंगाई और यूक्रेन युद्ध के बीच दिसंबर में सेंसेक्स रिकॉर्ड ऊंचाई पर था। ये फिर गिरने लगा है
बेंजामिन ग्राहम ने 1949 में अपनी किताब इंटेलिजेंट इन्वेस्टर में लिखा था, "शेयर बाजार अस्थिर उम्मीदों और बेवजह निराशा के बीच झूलता है। एक की वजह से दाम बढ़ते हैं और दूसरे के चलते शेयर सस्ते होते हैं। इन्हें नजर अंदाज करते हुए जो व्यक्ति निराश लोगों से खरीदकर बेहतरी की उम्मीद रखने वालों को शेयर बेचता है, वो स्मार्ट निवेशक है।
बीते दो साल हमने ऐसे ही हालात देखे। मार्च 2020 में एक माह से भी कम समय में दुनियाभर के बेंचमार्क इंडेक्स 30-40% गिर गए। सेंसेक्स 26,000 से नीचे आ गया, पर कुछ ही महीने में 61,000 के करीब पहुंच गया। चूंकि यूक्रेन युद्ध एक साल बाद भी जारी है और दुनियाभर के केंद्रीय बैंक दरें बढ़ा रहे हैं, लिहाजा बाजार एक बार फिर गिरने लगा है। ये कम भाव पर क्वालिटी शेयर खरीदने का शानदार मौका हो सकता है।
गिरावट है एक मौका
एनआरपी कैपिटल्स के मेंटर ऋषभ पारख सीएस कहते हैं कि बाजार की गिरावट एक मौका है। इसे जाया न होने दें। याद रखें कि दुनियाभर में रिकॉर्ड महंगाई और यूक्रेन युद्ध के बीच दिसंबर में सेंसेक्स रिकॉर्ड ऊंचाई पर था। ये फिर गिरने लगा है। ये अगली छलांग से पहले की स्थिति हो सकती है।
ये घबराने का नहीं, 5 स्मार्ट रणनीति अपनाने का समय
अर्थव्यवस्था पर भरोसा और लंबी अवधि का निवेश करें
पांच साल में भारत तीसरी सबसे बड़ी अर्थव्यवस्था बन सकता है। 10 साल में भारतीय अर्थव्यवस्था 10 लाख करोड़ डॉलर का आंकड़ा छू सकती है, जो अभी करीब 5 लाख करोड़ डॉलर की है। 7-8 साल में भारत तीसरा सबसे बड़ा शेयर बाजार भी होगा। यानी यदि आप अगले 7-10 साल तक निवेश बनाए रखते हैं तो कई गुना कमाई हो सकती है।